Okresná prokuratúra Nitra 
Damborského 1, 949 99 Nitra 1 	

Sp. zn. : 3 Pv 292/12/4403	Nitra, 20.11.2012
EEČ : 2-32-14-2012

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Nitra
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
ako otec maloletého XXXXX, nar. XXXXX, bytom u matky XXXXX v Nitre, hoci má k tomuto vyživovaciu povinnosť priamo zo Zákona o rodine a na základe rozsudku Okresného súdu v Nitre sp. zn. 15C/232/2010 - 15 zo dňa 25.11.2010, právoplatného dňa 02.12.2010, je povinný prispievať na jeho výživu sumou vo výške 49,- Eur mesačne, ktorú je povinný platiť do rúk matky vždy do 15-teho dňa každého mesiaca dopredu,  od 01.11.2011 si túto povinnosť vôbec neplnil a tak za obdobie  od 01.11.2011 do 31.10.2012 dlhoval na výživnom do rúk matky sumu vo výške 588,- Eur a uvedeného konania sa dopustil napriek tomu, že rozsudkom Okresného súdu v Nitre sp. zn. : 1T/142/2010 - 10 zo dňa 09.12.2010, právoplatným dňa 09.12.2010, bol uznaný vinným z prečinu zanedbania povinnej výživy podľa § 207 odsek 1, odsek 3 písmeno b), c) Trestného zákona a bol mu uložený trest odňatia slobody v trvaní jeden rok, na výkon ktorého bol zaradený do ústavu na výkon trestu odňatia slobody s minimálnym stupňom stráženia,  

lebo zanikla trestnosť činu
Odôvodnenie:

Poverený príslušník Obvodného oddelenia PZ XXXXX uznesením sp. zn.: ORP-975/NR-NR-2012 zo dňa 11.05.2012 podľa § 199 odsek 1 Trestného poriadku začal trestné stíhanie a následne uznesením rovnakej sp. zn. zo dňa 11.07.2012 podľa § 206 odsek 1 Trestného poriadku vzniesol obvinenie XXXXX za prečin zanedbania povinnej výživy podľa § 207 odsek 1 Trestného zákona na skutkovom základe opísanom vo výroku tohto uznesenia. V priebehu skráteného vyšetrovania vyšetrovateľ Okresného riaditeľstva PZ Odbor kriminálnej polície XXXXX podľa § 206 odsek 6 Trestného poriadku upozornil obvineného, že skutok bude právne posúdený ako prečin zanedbania povinnej výživy podľa § 207 odsek 1, odsek 3 písmeno c) Trestného zákona a po vykonaní skráteného vyšetrovania predložil vyšetrovací spis zn.: ORP-1088/NR-2012 prokurátorovi spolu s  návrhom na zastavenie trestného stíhania podľa § 215 odsek 1 písmeno h) Trestného poriadku.
 Podľa § 215 odsek 1 písmeno h) Trestného poriadku prokurátor zastaví trestné stíhanie, ak zanikla trestnosť činu.
Podľa § 86 písmeno a) Trestného zákona trestnosť trestného činu zanedbania povinnej výživy podľa § 207 zaniká, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.
Preskúmaním vyšetrovacieho spisu som zistila, že obvinený XXXXX  neprispieval na výživu maloletého XXXXX  od 01.11.2011 a do 31.10.2012 dlhoval do rúk jeho matky sumu vo výške 588,- Eur.
Z výpovede svedkyne - poškodenej XXXXX č.l. 66 sp. zo dňa 07.11.2012 vyplýva, že obvinený XXXXX jej zaplatil dlžnú sumu vo výške 588,- Eur za obdobie od 01.11.2011 do 31.10.2012, čím si vyživovaciu povinnosť dodatočne splnil. Neplnenie vyživovacej povinnosti obvineným nemalo nepriaznivý vplyv na fyzický ani psychický vývin ich syna.
Vzhľadom na to, že trestný čin nemal trvalo nepriaznivé následky a obvinený XXXXX vyživovaciu povinnosť za obdobie od 01.11.2011 do 31.10.2012 dodatočne splnil v plnej výške, rozhodla som tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Erika Kučerová
prokurátorka